EH Bildu talde parlamentarioari atxikitako foru parlamentari Adolfo Araiz Flamarique jaunak 10-22/PES-00122 galdera egin du argibide eske, Erdiz alderdian Magna enpresak paratu nahi duen meatze-proiektuaren inguruko herri-galdeketaren deialdia baimentzeko Baztango Udalak egin duen eskaera Espainiako Gobernuari igortzeari buruz. Galdera horri erantzunez, hona Nafarroako Gobernuko Lurralde Kohesiorako kontseilari Bernardo Ciriza Pérez jaunak ematen duen informazioa: Baztango Udalak 2022ko otsailaren 25ean idazki bat aurkeztu zuen telematikoki Nafarroako Gobernuan, zeinaren bidez eskatu baitzuen toki eremuko herri-galdeketa egiteko baimena izapidetu zedila, Erdizko meatzaritza enpresa baten instalazioak Erdizko bazkalekua okupatzeari buruzkoa.

Erregistroan, izapidetze-unitatea zehazteko garaian, ez zen halakorik zehaztu; Nafarroako Gobernua baino ez zen aipatu. Eta oharretan, Baztango Udalak adierazi zuen espedientea Nafarroako Foru Komunitateko lehendakariari zuzendua zela.

Espedientea Toki Administrazioaren eta Despopulazioaren Zuzendaritza Nagusian jaso zen, hura izapidetzeko ardura zuen organoan, hain zuzen ere, 2022ko martxoaren 1ean.

Toki Entitateentzako Aholkularitza Juridikorako eta Lankidetzarako Zerbitzuak, 2022ko martxoaren 22an, aginduzko txosten juridikoa eman zuen. Bertan adierazi zen eskaera Toki Araubidearen Oinarriak arautzen dituen apirilaren 2ko 7/1985 Legearen 71. artikuluan eta hurrengoetan eta Nafarroako Toki Administrazioari buruzko uztailaren 2ko 6/1990 Foru Legearen 96. artikuluan ezarritakoaren babesean zegoela.

Apirilaren 11n, astelehenez, Lurralde Kohesiorako kontseilariak espediente osoa Nafarroako Gobernuko Lehendakaritzara igorri zuen.

Apirilaren 13an, asteazkenez, Nafarroako Foru Komunitateko lehendakariak Espainiako Gobernuari helarazi zion herri-galdeketa egiteko eskaeraren espediente osoa, Baztango Udalak igorria, eta Toki Entitateentzako Aholkularitza Juridikorako eta Lankidetzarako Zerbitzuaren txosten juridikoa erantsi zuen.

Hori guztia jakinarazten dut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko apirilaren 28an

Bernardo Ciriza Pérez

Lurralde Kohesiorako kontseilaria: Bernardo Ciriza Pérez